പെഗാസസ് ഫോണ് ചോര്ത്തല് പാര്ലമെന്റ് സ്തംഭനം തുടരുന്നു ന്യൂഡല്ഹി: പെഗാസസ് പ്രശ്നത്തില് ചര്ച്ചയ്ക്കു വഴങ്ങാത്തതില് പ്രതിഷേധിച്ച് സംയുക്ത പ്രതിപക്ഷം തുടരുന്ന ബഹളത്തില് പാര്ലമെന്റിന്റെ ഇരുസഭകളും വീണ്ടും സ്തംഭിച്ചു. ലോക്സഭയും രാജ്യസഭയും ഇന്നലെ ചേര്ന്നതു മുതല് പ്രതിപക്ഷ എംപിമാര് നടുത്തളത്തിലിറങ്ങി ചര്ച്ചയാവശ്യപ്പെട്ടു ബഹളം തുടങ്ങി. പലതവണ നടപടികള് നിര്ത്തിവച്ചെങ്കിലും പ്രതിഷേധം തുടര്ന്നതോടെ ഉച്ചകഴിഞ്ഞു പതിവുപോലെ പിരിയുകയായിരുന്നു. പെഗാസസ് വിഷയത്തില് പ്രതിപക്ഷം ഒന്നിച്ചതോടെ പ്രതിരോധത്തിലായെങ്കിലും സര്ക്കാര് ചര്ച്ചയ്ക്കു വഴങ്ങിയിട്ടില്ല. വിദേശ സോഫ്റ്റ്വേര് ഉപയോഗിച്ചു നടത്തിയ ചാരപ്പണി രാജ്യദ്രോഹം ആയതിനാല് പ്രധാനമന്ത്രിയുടെയും ആഭ്യന്തരമന്ത്രിയുടെയും സാന്നിധ്യത്തില് ചര്ച്ച വേണമെന്നതു മാത്രമാണു പ്രതിപക്ഷത്തിന്റെ ആവശ്യമെന്നു കോണ്ഗ്രസ് നേതാവ് മല്ലികാര്ജുന് ഖാര്ഗെ പറഞ്ഞു. പാര്ലമെന്റിന്റെ വിലപ്പെട്ട സമയം പാഴാക്കാതെ പെഗാസസ്, കാര്ഷിക പ്രതിസന്ധി, വിലക്കയറ്റം തുടങ്ങി രാജ്യത്തെ ബാധിക്കുന്ന പ്രധാന പ്രശ്നങ്ങള് ചര്ച്ച ചെയ്യണമെന്നു രാഹുല് ഗാന്ധി സര്ക്കാരിനോട് ആവശ്യപ്പെട്ടു. പ്രതിപക്ഷത്തിന്റെ ഉത്തരവാദിത്തം നിറവേറ്റുമെന്നും പ്രതിപക്ഷ ശബ്ദം ഇല്ലാതാക്കാമെന്ന മോഹം നടക്കില്ലെന്നും അദ്ദേഹം പറഞ്ഞു.പെഗാസസ് പോലെ ഇല്ലാത്ത വിഷയങ്ങള് ഉയര്ത്തുന്ന രാഹുല് ഗാന്ധിക്കു പക്വതയില്ലെന്നു പാര്ലമെന്ററികാര്യ മന്ത്രി പ്രഹ്ലാദ് ജോഷി പരിഹസിച്ചു. ലോകമെന്പാടും ആയിരക്കണക്കിനാളുകളെ ചാരനിരീക്ഷണം നടത്താനാകുമോ? പറയുന്നതെന്തെന്ന് രാഹുലിന് അറിയില്ല എന്നതാണ് അടിസ്ഥാന പ്രശ്നമെന്നും മന്ത്രി ആരോപിച്ചു.എംപിമാരുടെ നടപടി വേദനിപ്പിച്ചു ബുധനാഴ്ച ലോക്സഭയില് പേപ്പറുകള് വലിച്ചുകീറിയെറിഞ്ഞ ഹൈബി ഈഡന്, ഡീന് കുര്യാക്കോസ്, ടി.എന്. പ്രതാപന്, എ.എം. ആരിഫ്, മാണിക്കം ടാഗോര്, ജ്യോതിമണി, ഗുര്ജീത് സിംഗ് ഓജ്ല, ദീപക് ബെയ്ജ് തുടങ്ങി 10 എംപിമാരുടെ നടപടി തന്നെ ഏറെ വേദനിപ്പിച്ചുവെന്നും ഇത്തരം നടപടികള് നിര്ഭാഗ്യകരമാണെന്നും സ്പീക്കര് ഓം ബിര്ല പറഞ്ഞു. മോശമായി പെരുമാറിയ പ്രതിപക്ഷ എംപിമാര് ആദ്യം മാപ്പു പറയണമെന്നു പാര്ലമെന്ററികാര്യ മന്ത്രി പ്രഹ്ലാദ് ജോഷി ആവശ്യപ്പെട്ടു. എന്നാല്, ഈ പത്ത് എംപിമാരെ സസ്പെന്ഡ് ചെയ്യാനുള്ള ശ്രമം സര്ക്കാര് ഉപേക്ഷിച്ചു. ചര്ച്ചയില്ലാതെ ബില്ലുകള് പാസാക്കി ബഹളത്തിനിടെ, ഇന്നലെയും രണ്ടു ബില്ലുകള് രാജ്യസഭയിലും ഒരെണ്ണം ലോക്സഭയിലും ചര്ച്ച കൂടാതെ സര്ക്കാര് പാസാക്കി. ദ എയര്പോര്ട്സ് റെഗുലേറ്ററി അഥോറിറ്റി ഓഫ് ഇന്ത്യ ഭേദഗതി ബില്ലും ഇന്ലന്ഡ് വെസല്സ് ബില്ലും ലോക്സഭയിലും നേരത്തേ ലോക്സഭ പാസാക്കിയ ഫാക്ടറിംഗ് റെഗുലേഷന് ഭേദഗതി ബില് രാജ്യസഭയിലും ശബ്ദവോട്ടോടെയാണു ചര്ച്ചയില്ലാതെ പാസാക്കിയത്. കഴിഞ്ഞ ദിവസങ്ങളിലും ചര്ച്ച കൂടാതെ അഞ്ചു ബില്ലുകള് പാസാക്കിയിരുന്നു.സൈക്കിളില് പ്രതിഷേധം പെട്രോള്, ഡീസല്, അവശ്യസാധന വിലവര്ധനയില് പ്രതിഷേധിച്ച് കോണ്ഗ്രസ് എംപി റിപുന് ബോറ സൈക്കിളിലാണ് ഇന്നലെ പാര്ലമെന്റിലെത്തിയത്. വിലവര്ധനയ്ക്കെതിരേയുള്ള പോസ്റ്ററുകള് കഴുത്തിലണിഞ്ഞാണ് റിപുന് നഗരത്തിലൂടെ സൈക്കിള് ചവിട്ടി ഏകാംഗ പ്രതിഷേധം നടത്തിയത്. വിവാദ കര്ഷകവിരുദ്ധ നിയമങ്ങള്ക്കെതിരേ കോണ്ഗ്രസ്, അകാലിദള്, ബിഎസ്പി അടക്കമുള്ള പ്രതിപക്ഷ എംപിമാര് ഇന്നലെ രാവിലെ മഹാത്മാ ഗാന്ധി പ്രതിമയ്ക്കു മുന്നില് ധര്ണ നടത്തി.